Hittegolf tref Gauteng Sondag | Netwerk24
Deur Dennis Delport 16 Oktober 2020 14:36
'n Hittegolf wat temperature tot in die hoë 30's sal druk, sal Gauteng teen Sondag bereik.
Wayne Venter, weervoorspeller van die Suid-Afrikaanse Weerdiens, sê die hittegolf kom tans reeds in die Vrystaat, Noordwes en dele van die Noord-Kaap voor.
"Ons verwag maksimum temperature van tot 40 °C in hierdie provinsies. Wanneer die hittegolf Gauteng Sondag sal bereik, verwag ons 'n gemiddelde temperatuur van 38 °C," sê hy.
In Pretoria word 'n minimum temperatuur van 17 °C en maksimum van 34 °C Sondag verwag, terwyl die minimum in Johannesburg 15 °C en die maksimum 32 °C sal wees.
Venter sê die warmste gebiede tydens die hittegolf sal egter die westelike dele van Noordwes en die oostelike dele van die Noord-Kaap wees.
"Hier sal ons temperature van in die hoë 30's en lae 40's sien," sê hy.
Volgens hom sal die hittegolf tot Dinsdag voortduur.
"Geen reën word in hierdie tyd of vir die volgende week vir die noorde voorspel nie."
Venter sê die weerdiens verwag egter baie meer reënval as normaalweg vir die somerreënvalstreek vanjaar.
Intussen het die departement van water en sanitasie aangekondig dat die Vaaldam se watervlak vandeesweek verder met 1,2% gedaal het.
"Die dam is nou slegs 31,2% vol. In die dieselfde tyd verlede jaar was dit 52,1% vol," lui die verklaring.
Die departement hou egter vol dat daar nie rede tot kommer oor die watervlak van die dam hoef te wees nie.
Luidens die verklaring het die watervlak van die Bloemhofdam ook vandeesweek heelwat gedaal, met 2,1% sedert verlede week. Die vlak staan nou op 87,1%.